
Există o strânsă legătură între fenomenul uman şi sistemele economice. 
Acest lucru e clar pentru mulți dintre cei ce au trăit sau au lucrat în mai multe 
feluri de economie, de la economia planificată din timpul comunismului la 
economia de tranziție şi economia capitalistă. Toate sistemele economice îşi 
propun într-un fel sau altul să fie de folos sau pe măsura omului, însă, dintre 
toate, se pare că doar economia capitalistă sau piaţa liberă este singurul sistem 
care atinge două obiective importante: structura fundamentală a ființei umane, 
şi anume deschiderea ei spre transcendenţă, şi producerea bunăstării. Totuși, 
piaţa are succes şi nu conduce la haos, violenţă şi alte efecte distrugătoare în 
măsura în care se lasă limitată de unele valori umane esenţiale cum ar fi dem- 
nitatea persoanei umane, libertatea şi solidaritatea. Din păcate, în contrast cu 
retorica politicienilor de astăzi, criteriul uman lipseşte din activităţile econo- 
mice. Această lipsă este un semn al timpurilor faţă de care Biserica reacţionează 
şi propune un set de orientări concrete. 


Biserica despre sistemele economice 


Dar ce a făcut Biserica pentru a umaniza economia, în general, şi piaţa li- 
beră, în special, şi ce face în momentul de față? 

În anul 1968, chiar în ziua de Crăciun, Papa Paul al VI-lea a vizitat şantie- 
rele navale de la Taranto şi, adresându-se muncitorilor, a folosit aceste cuvinte: 


Ne vine greu să vă vorbim, ne dăm seama că e greu să ne facem înţeleşi de voi. Sau 
probabil că noi nu vă înţelegem aşa cum sunteți. Oricum, pentru noi acest discurs 
este dificil. Avem impresia că între voi şi noi nu există un limbaj comun. Voi sun- 
teți cufundaţi într-o lume străină de lumea în care trăim noi, oamenii de Biserică’. 


Cuvintele Papei Paul al VI-lea din acest celebru discurs reflectă o stare de 
spirit din vremea respectivă care, de atunci încoace, s-a schimbat. Cine vrea să 
se convingă de efortul magisteriului în a găsi şi a folosi un limbaj comun cu 


! Cf. PAUL AL VI-LEA, Discorso agli operai di Taranto (25 decembrie 1968). 

muncitorii şi activităţile lor economice să citească enciclicele lui Paul al VI-lea? 
şi loan Paul al II-lea?. Aş vrea să adaug, în legătură cu Ioan Paul al II-lea, că el 
e singurul papă care a scris trei enciclice despre valoarea muncii şi demnitatea 
muncitorilor. Oare gestul lui se explică prin aceea că „era pregătit într-o anu- 
mită măsură de munca desfăşurată în cariera de piatră şi în atelierul de curățat 
apă de la fabrica Solvay”*? Fără îndoială, această experienţă i-a influenţat viața 
şi gândirea, dar, cu referire la tema muncii, loan Paul al II-lea fost marcat de 
învăţătura Conciliului al II-lea din Vatican (Gaudium et spes, în special) şi de 
moștenirea pastorală a Papei Paul al VI-lea. Din aceste izvoare, loan Paul al 
II-lea a extras două idei mari: prima e că dezvoltarea omului întreg şi a tuturor 
oamenilor este condiţia esenţială de a trăi în dreptate şi pace’, iar a doua spune 
că doctrina socială a Bisericii trebuie mereu adaptată la schimbările eveni- 
mentelor istorice, la condiţionările locale şi mondiale, ţinând cont de forța de 
ameninţare a diferitelor ideologii şi de sistemele specifice care reglementează 
viaţa economică“. 

În anii mei de seminar, la lecţiile de educaţie cetățenească, sau mai târziu ca 
preot, în cadrul adunărilor decanale de dinainte de 1980, atunci când erau de 
față şi reprezentanţi ai Departamentului Cultelor, am auzit cuvinte de apreciere 
din partea funcţionarilor guvernului comunist la adresa enciclicelor sociale. 
Nu aveam curajul să comentez aceste aprecieri, dar îmi dădeam seama cu aju- 
torul bunului-simţ şi al evangheliei, fiindcă nu era posibil să citeşti enciclicele 
în discuţie, că Biserica nu poate sanctifica nici un sistem economic, politic sau 
social. Acest lucru l-am aflat mai târziu şi, într-un fel, reprezintă esenţialul 
raportului dintre Biserică şi economie. Astfel, învățătura socială a Bisericii 
nu-i oferă omului soluţii sau reguli economice, ci criterii de orientare pentru 
a putea să-şi trăiască viaţa din plin, după voinţa lui Dumnezeu, şi să răspundă 
vocației lui originare. 

Raportul dintre factorul uman şi diferitele sisteme economice poate deveni 
o miză interesantă dacă prin om înţelegem omul care trăieşte responsabil în 
orizontul credinţei creştine. Astfel, dacă Biserica nu sfințește nici un sistem 


2 Cf. PAUL AL VI-LEA, Scrisoarea enciclică Populorum progressio (26 martie 1967). 

3 Cf. IOAN PAUL AL II-LEA, Scrisoarea enciclică Laborem exercens (14 septembrie 1981); 
IDEM, Scrisoarea enciclică Sollicitudo rei socialis (30 decembrie 1987); IDEM, Scrisoarea enci- 
clică Centesimus annus (1 mai 1991). 

+ K. WOJTYLA, Perché luomo. Scritti inediti di antropologia e filosofia, Milano 1995, 80. 

5 Cf. PAUL AL VI-LEA, Scrisoarea enciclică Populorum progressio, nr. 87. 

6 Cf. R. FISICHELLA, „La Centesimus annus e il futuro dell’ Europa” (4 mai 2006), în: ZENIT. 
org din 22 mai 2006. 

economic, ca, de altfel, nici o orânduire politică, filozofie sau sociologie, şi în 
problema înţelegerii omului ea rămâne undeva deasupra tuturor concretizări- 
lor istorice, pentru că nu se identifică cu nici o filozofie sau vreo ideologie”. 
Doctrina socială înțelege omul în spiritul credinţei în Isus Cristos, care ne-a 
revelat statura deplină a omului desăvârşit. Fiind asistată de Duhul Sfânt, Bi- 
serica răspândeşte această doctrină de-a lungul istoriei. Deci, în binomul omul 
şi economia, omul trebuie înţeles nu intelectualist sau academic, ci în mod 
spiritual, potrivit modului de a fi o nouă făptură în Cristos. Această concepție 
nu e abstractă, ci concretă; nu e parţială, ci deschisă spre totalitatea veşniciei. 
Omul care poate modifica economia, umanizând-o cu aspiraţiile sale profunde, 
este omul care trăieşte în lumina mântuirii creştinet. 

În fine, discursul despre economie al doctrinei sociale a Bisericii pune ac- 
centul pe aspectul moral. Desigur că acest discurs este surprinzător pentru cei 
interesați sau nu-i atrage pe toți oamenii de afaceri, fiindcă mediul economic 
din zilele noastre nu promovează legătura dintre morală şi economie, dimpo- 
trivă, ele par să se excludă. Dar, indiferent cum arată ele în realitate, cele două 
domenii, morala şi economia, deşi teoretic sunt distincte, nu sunt separate, ci 
legate printr-un raport necesar şi intrinsec. Dacă morala trebuie să ţină cont 
de raţiunile şi exigenţele economiei, la fel, şi economia trebuie să fie deschisă 
spre cerinţele moralei. Astfel suntem invitaţi să înțelegem că scopul economiei 
nu este economia însăşi, iar problemele economice nu sunt pur economice, ci 
ele depind de finalitatea lor umană şi socială. Și iarăși, perspectiva creștină 
asupra activităţii economice nu consacră un sistem anume, chiar dacă mani- 
festă o anumită preferinţă față de „economia întreprinzătorilor”, „economia 
de piaţă” sau „economia liberă”, dar numai în măsura în care aceasta ţine cont 
de calitatea morală şi de finalitatea originală a economiei, adică aceea de a-l 
sluji pe om în totalitatea lui’. 


Situaţia din România 


Implicarea organizată, sistematică, a Bisericii Catolice în orientarea activi- 
tății economice a întreprinzătorilor şi a muncitorilor este la început de drum. 
Acelaşi lucru se poate spune şi despre Biserica Ortodoxă şi despre celelalte 


7 Cf. G. CREPALDI, „La persona umana tra vocazione e alienazione’, în: ZENIT-org din 10 
martie 2006. 

8 Cf. CONSILIUL PONTIFICAL PENTRU DREPTATE ŞI PACE, Compendiu de doctrină socială a 
Bisericii (= CDSB) (tr. Lucian Farcaș), Sapientia, Iași 2007, nr. 38. 

” Cf. CDSB, nr. 330-335, 

comunități creştine din România. Discuţiile, conferințele și simpozioanele pe 
tematici care să aprofundeze raportul dintre factorul uman și sistemele econo- 
mice sunt rare. Totuşi, s-au făcut câțiva paşi. Recent Biserica Ortodoxă Română 
şi Biserica Romano-Catolică din România au semnat un parteneriat social cu 
Guvernul României; Confederaţia Caritas România a sponsorizat traducerea 
şi răspândirea în limba română a Compendiului de doctrină socială a Bisericii; 
de mai mulți ani încoace, facultăţile de teologie catolică şi cele de teologie or- 
todoxă dezvoltă specializări şi programe de formare ce vizează angajarea soci- 
ală a creştinilor. Dar activitatea de formare în spiritul doctrinei sociale a Bise- 
ricii trebuie continuată cu mai multă forță în rândul tinerelor generaţii, nu atât 
pentru că în sensul acesta s-a făcut foarte puțin, cât, mai ales, pentru că, fără 
morală, dezvoltarea economică nu este sănătoasă. Lucrul acesta se verifică 
aproape ad litteram în cazul ţării noastre care a intrat de curând în Uniunea 
Europeană, iar procentul creşterii economice nu are efecte controlabile în rân- 
dul populaţiei. Sau, în alți termeni, bunăstarea națională ca efect al dezvoltării 
economice nu ajunge la toți oameni, ci rămâne în mâinile câtorva oameni. 

Într-adevăr, potrivit unor date statistice care circulă în presă, România a 
avut creştere economică din 2000, după o perioadă de trei ani de recesiune. 
Creşterea economică pentru anul 2007 a fost estimată la 6,1%, în timp ce pen- 
tru anul 2008 este evaluată la 6,5%. Alte date mai recente spun că, în luna fe- 
bruarie a anului în curs", România s-a plasat pe poziţia a şaptea în Uniunea 
Europeană în funcție de evoluţia producției industriale, cu o creştere de 4,4% 
comparativ cu aceeaşi perioadă a anului 2007. În aceeași ordine de idei, sala- 
riile au înregistrat o evoluţie pozitivă în ultimii ani. De exemplu, salariul mediu 
net a crescut de la 866 de lei în 2006 la 1.043 de lei în 2007. Cu toate acestea, 
cam o treime din populaţie afirmă an de an că trăieşte mai prost!!. Dar această 
percepţie este influențată de un cumul de factori: comparaţia cu cei din jur, 
explozia creditelor, creşterea preţurilor la anumite produse de bază și servicii, 
anotimpurile şi intemperiile electorale etc. 

Probabil că aceste declaraţii ce contrazic tendința crescătoare a procentelor 
bunăstării naţionale sunt un semnal de alarmă cu referire la „sănătatea morală” 
a dezvoltării economice. Astfel, constatăm că, pe de o parte, au apărut mai 
multe mașini noi pe străzi, se construiesc case mari și frumoase, s-au înmulțit 


10 Cf. D. OANŢĂ, „România cade pe locul 7 la creşterea industriei în Europa”, Cotidianul 
online (luni, 14 aprilie 2008). 

1 Cf. C. STEGĂRESCU, „Un sfert din români spun că trăiesc mai prost, Evenimentul Zilei 
online (marţi, 15 aprilie 2008). 

supermarketurile, lumea vorbeşte despre vacanţă şi concedii în străinătate etc.; 
pe de altă parte, satele au îmbătrânit, multe familii tinere își caută un rost în 
alte ţări, bisericile noastre sunt tot mai goale şi cenușii, a scăzut numărul bo- 
tezurilor, s-au înmulţit problemele în familii și altele asemenea. Nu se poate să 
ne lase indiferenți faptul că modificările în bine ale vieţii economice merg 
mână în mână cu scăderea natalității, cu slăbirea unităţii familiilor şi creșterea 
numărului de bolnavi psihic şi social. 

În mod concret, ce ar trebui să facem? 

Mai întâi, să fum atenţi la retorica sărăciei: cine ia partea săracilor se îmbo- 
găţeşte, spune un proverb. Când se vorbeşte despre opțiunea pentru săraci, 
oare sunt vizate și condiţiile de bunăstare educaţională, morală, culturală, sau 
numai cele materiale? 

Apoi, dacă am intrat în Uniunea Europeană şi săracii nu au dispărut, ci au 
devenit mai vizibili, iar problemele sociale nu s-au împuţinat, ci au sporit, 
trebuie să ne întrebăm care este finalitatea dezvoltării economice. De obicei, 
răspunsul la această întrebare se îndreaptă în două direcţii: una atribuie ter- 
menului creștere o semnificaţie pur tehnică — aceasta pare să fi devenit apana- 
jul exclusiv al limbajului economic; alta leagă dezvoltarea de gesturi speciale 
precum altruismul și solidaritatea. Ei bine, această a doua tendință de răspuns 
se traduce foarte greu în practică. Într-adevăr, din cauza individualismului 
dominant, nu se vede sau se vede foarte greu realitatea socială românească 
menită să corespundă spaţiului solidarității. 

În sfârșit, dintre cei ce au rămas în ţară şi n-au plecat în străinătate, mulți 
au trăit sub pragul sărăciei admisibile în anii de glorie ai socialismului româ- 
nesc. Cu excepţia celor ce au făcut parte din nomenclatura comunistă și a câ- 
torva nostalgici uituci, nimeni nu mai doreşte economia de stat planificată. 
După cum s-a văzut, economia socialistă a produs sărăcie multilateral omni- 
prezentă. Dar să nu ne facem iluzii, fiindcă nici în țările libere şi dezvoltate nu 
s-au rezolvat problemele sărăciei, nedreptăţii, exploatării, egoismului, indivi- 
dualismului exagerat, cu alte cuvinte, ceea ce se numeşte chestiunea socială; 
nici în trecutul apropiat, nici în prezent. 

S-a spus că enciclicele Populorum progressio a Papei Paul al VI-lea şi Solli- 
citudo rei socialis a Papei loan Paul al II-lea au avut un caracter profetic. Cine 
a ascultat de această profeție? Unii specialiști în domeniul doctrinei sociale 
susțin că, dacă instituţiile internaţionale şi comunitățile naţionale ar fi luat în 
seamă glasul acestor papi, astăzi nu ar fi două treimi din populaţia planetei 

care să trăiască sub limita condiţiilor de viață umană”. Oricum, să păstrăm 
criteriul de rezolvare a acestor probleme, şi anume principiul subsidiarității, 
care propune rezolvarea problemelor omului în cercuri concentrice: de la per- 
soană la comunitate, la Stat, la instituţiile internaționale. Această direcţie de 
rezolvare face legătura între simpla creştere economică şi dezvoltarea integrală, 
între tehnică şi cunoaştere, între ajutorul izolat şi acţiunea continuă a unei 
solidarități structurate. 


Condiţiile „umane” ale dezvoltării 


Dacă ţinem cont de criteriile expuse de Paul al VI-lea în primele paragrafe 
ale enciclicei sale despre chestiunea socială, „dezvoltarea” adevărată încă nu a 
fost atinsă, ea trebuie să vină. Papa vorbea despre o trecere (Pesah - Paști) pe 
care o comportă dezvoltarea autentică”, adică trecerea „de la condiții mai puţin 


umane la condiții mai umane”, pe care apoi le descrie în numărul următor: 


Subumane: lipsuri materiale... lipsuri morale... structuri opresive, exploatarea 
muncitorilor... nedreptatea tranzacţiilor. Umane: ridicarea din mizerie şi drumul 
spre averea celor necesare, victoria asupra flagelului social, lărgirea cunoştinţelor, 
accesul la cultură. De asemenea, umane: considerarea crescândă a demnităţii ce- 
lorlalți, orientarea spre spiritul de sărăcie, cooperarea la binele comun, voința de 
pace. Mai umane: omul care recunoaşte valorile supreme, pe Dumnezeu care este 
izvorul şi împlinirea lor. În fine, şi foarte umane: credinţa, darul lui Dumnezeu 
primit de bunăvoința omului, unitatea în caritatea lui Cristos care ne cheamă pe 
toți să participăm în calitate de fii la viaţa lui Dumnezeu cel viu, Tatăl tuturor oa- 
menilor'5. 


Care dintre toate aceste condiţii ale dezvoltării se întâlneşte astăzi la nivel 
național şi la nivel internaţional? Cu siguranţă, nu trebuie vorbit prea mult 
despre condiţiile „subumane”; ele se întâlnesc peste tot. Însă nu la fel stau lu- 
crurile când este vorba de condiţiile „umane, „mai umane” și „foarte umane”, 
care trebuie nuanțate de la caz la caz. De exemplu, se poate întreba cineva: ce 
legătură există între spiritul de sărăcie şi condițiile umane ale dezvoltării? Sau 
ce legătură există între credinţa în Dumnezeu şi dezvoltarea economică? Cine 


12 Cf. J.-C. BERTHELEMY, „Lobiettivo resta: ridurre la povertà’, Nuntium 31/32 (1/2007) 
15-17. 

1 Card. Jorge María MEjiA, „Le condizioni umane dello sviluppo”, Nuntium 31/32 (1/2007) 
51-56. 

14 Cf. PAUL AL VI-LEA, Scrisoarea enciclică Populorum progressio, nr. 20. 

15 Cf. PAUL AL VI-LEA, Scrisoarea enciclică Populorum progressio, nr. 21. 

răspunde că există astfel de legături astăzi poate fi acuzat de fundamentalism 
sau integralism creştin. Cu toate acestea, nici Sollicitudo rei socialis, nici Cen- 
tesimus annus nu au negat exigenţele definitive ale credinţei în Dumnezeu 
pentru a avea o dezvoltare adevărată, pe măsura omului. 

Interpretarea Papei Paul al VI-lea era escatologică, pentru că el lega dezvol- 
tarea economică şi sosirea împărăției lui Dumnezeu, darul Revelaţiei divine şi 
bunăvoința omului. Această perspectivă rămâne valabilă şi astăzi pentru omul 
de credinţă. 

Dar, revenind la coordonatele istorice, ce se poate spune astăzi despre „dez- 
voltare”, în lumina învăţăturii pontificale? Primul lucru care iese la suprafață 
este deplina actualitate a descrierii „condiţiilor subumane”. „Lipsuri materiale”, 
(bărbaţi şi femei) „lipsiţi de minimul necesar pentru viață”; „lipsuri morale”... 
(bărbaţi şi femei) „mutilaţi de egoism”. „Structuri opresive... abuz de avere 
sau... de putere... exploatare... nedreptate”. „Mizerie, flagel social”. Apoi, între 
condiţiile care se doresc a fi umane, dar care le presupun pe cele subumane: 
ignoranță, analfabetism, degradare culturală, degradare ambientală, disprețu- 
irea demnităţii altora, avariția personală şi socială (poate și națională), absenţa 
solidarităţii, închiderea în sine (oameni și națiuni), războaie şi terorism. Lista 
poate fi continuată. 

„Dezvoltarea” aşa cum o înţelege Biserica încă nu s-a realizat, în ciuda pro- 
greselor cunoaşterii ştiinţifice şi tehnice. Ştim că acest fel de dezvoltare nu 
depinde de progresul ştiinţei şi al tehnicii, ci de conştiinţa comună a valorilor 
morale şi de o anumită deschidere față de transcendenţă, față de realitatea 
deplină a omului şi a chemării sale specifice. Unii spun că ştiinţa şi tehnica 
l-au îndepărtat pe om de el însuși şi de semenii lui. Alţii sunt de părere că dez- 
voltarea depăşeşte realitatea omului şi exigenţele normale ale persoanei umane; 
astfel de exigenţe sunt considerate „fenomene culturale” În această perspectivă, 
„dezvoltarea” ar însemna „transgresiunea limitelor”, adică omul ca ființă liberă 
nu trebuie să fie limitat de nimic. „Dezvoltare” ar însemna aici puterea de de- 
cizie nelimitată şi capacitatea tehnică de a exercita această putere. În aceşti 
termeni vorbea şi Papa Benedict al XVI-lea în mesajul de Crăciun din 2006: 


Oare mai este nevoie de un Mântuitor pentru omul care a ajuns pe Lună şi pe 
Marte şi se pregăteşte să cucerească Universul, pentru omul care explorează fără 
limite secretele naturii şi reuşeşte să descifreze până şi codurile minunate ale ge- 
nomului uman? Are nevoie de un Mântuitor omul care a inventat comunicarea 
interactivă, care navighează pe oceanul virtual al internetului...? Se prezintă ca 
artizan autosuficient al propriului destin... Pare, dar nu este așa. Încă se moare de 

foame şi sărăcie... Există în continuare oameni sclavi, exploataţi și răniți în dem- 
nitatea lor, victime ale urii rasiale şi religioase... Ce să mai spunem despre omul 
care alege moartea crezând că aduce un imn vieții?!* 


Ambiguitatea termenului „dezvoltare” este evidentă şi, de aceea, trebuie 
precizată interpretarea creştină. Papa Paul al VI-lea a legat termenul dezvoltare 
de creativitatea persoanei umane şi de sensul ei originar, potrivit cuvântului 
Scripturii: „Umpleţi pământul şi stăpâniți-l” (Gen 1,28). Prin urmare, dezvol- 
tarea nu este o descoperire a economiştilor din secolul trecut, ci o afirmaţie 
biblică fundamentală despre natura şi chemarea omului. Aşadar priorităţile 
dezvoltării țin în parte de condiţiile istorice şi de loc, dar, în sine, ele derivă din 
realitatea persoanei umane, înțeleasă ca chip şi asemănare a lui Dumnezeu şi, 
în acelaşi timp, contaminată de păcat. 

Aceste priorităţi nu sunt tranzitorii, ci permanente; ele permit realizarea 
altor priorităţi. Nu trebuie să pierdem din vedere dimensiunea spirituală şi 
transcendentă care ne deosebeşte şi ne identifică: religia, cultura sau paideia, 
solidaritatea, prietenia şi iubirea, contemplarea frumuseţii. Fără aceste coor- 
donate spirituale nu există dezvoltare, ci involuţie şi regres, în cele din urmă, 
barbarizare. 

Orice fel de discurs despre dezvoltarea economică sustenabilă ar trebui să 
pornească de aici, de la insuccesul actual al dezvoltării. Nu există o dezvoltare 
infinită şi rectilinie. Există mereu înălțimi şi văi adânci. Important este ca, o 
dată ce am ajuns pe înălțimi, să încercăm să rămânem acolo cât mai mult timp 


posibil. 


Etica, spiritualitatea şi economia 


Cu excepţiile de rigoare, contextul local şi cel internațional par să contrazică 
posibila conlucrare a eticii cu economia în realizarea profitului şi a bunăstării. 
Cu alte cuvinte, dacă vrei să câştigi în afaceri astăzi, trebuie să furi. Pentru 
doctrina socială a Bisericii, cauza acestui discutabil trebuie se află în structurile 
sociale ale păcatului şi, bineînţeles, în egoismul nevindecat din ființa umană. 
„Consecințele păcatului alimentează structurile păcatului. Acestea își au rădă- 
cina în păcatul personal şi, prin urmare, sunt întotdeauna legate de actele con- 
crete ale persoanelor ce le săvârşesc, le întăresc şi îngreunează îndepărtarea lor”. 
Este vorba aici 


16 BENEDICT AL XVI-LEA, „Messaggio natalizio’, L'Osservatore Romano (27-28 dicembre 
2006) 8-9. 

de condiţionări şi obstacole ce durează mult mai mult decât acţiunile săvârşite în 
scurta viață a unui individ şi care au efecte asupra procesului dezvoltării popoarelor, 
a cărui întârziere sau încetinire trebuie judecată sub acelaşi aspect. Acţiunile şi 
atitudinile contrare voinţei lui Dumnezeu şi binelui aproapelui, precum și struc- 
turile introduse de acestea par să fie astăzi, înainte de toate, două: pe de o parte, 
pofta exclusivă de profit şi, pe de altă parte, setea de putere însoțită de încercarea 
de a impune altora propria voinţă. Pentru a le caracteriza mai bine, la fiecare din- 
tre aceste atitudini se poate adăuga expresia: cu orice preț”. 


Dar aici nu vreau să adâncesc aspectele negative ale raportului dintre etică 
şi economie, ci cele pozitive, de aceea voi prezenta un exemplu concret de 
aplicare a normelor etice în economie, referindu-mă la proiectul „Spiritualitate 
şi management. În căutarea unei organizaţii care să răspândească lumină”, ini- 
tiat şi promovat de ].-Robert Ouimet din Montreal, Canada. 

Prima întrebare care se pune aici este următoarea: de ce ar trebui să fie spi- 
ritualizată o organizaţie sau o întreprindere? Răspunsul este foarte simplu: ca 
să poată răspândi raze de lumină asemenea unei persoane spiritualizate. Dar 
cum se poate recunoaște această spiritualizare? Mai întâi, întreprinderea ar 
trebui să fie în slujba persoanei, şi nu invers. Demnitatea umană se găseşte 
întotdeauna pe primul loc, chiar dacă, în practică, nu se reuşeşte lucrul acesta 
decât într-un mod imperfect. Aşadar o întreprindere care răspândeşte lumină 
se pune mai întâi în slujba bunăstării omului. Dezvoltarea economică şi profi- 
tul nu sunt altceva decât instrumente pentru a încuraja creşterea. În teza de 
doctorat pe care a susținut-o public la Fribourg în 1997, R. Ouimet a tratat 
acest subiect şi a explicat că în multe întreprinderi, dacă nu cumva în majori- 
tatea dintre ele, productivitatea şi profitul sunt obiectivele primordiale. Fiinţele 
umane sunt transformate în „instrumente”, „resurse umane” şi, culmea insul- 
tei, „capital uman”. Așa ceva este scandalos pentru un om cu bun-simţ şi cre- 
dință în Dumnezeu. Demnitatea umană trebuie să ocupe primul loc şi, apoi, 
în al doilea rând, performanţa economică, însă ambele sunt absolut necesare. 
Aşadar, într-o întreprindere care răspândește raze de lumină, membrii perso- 
nalului trebuie tratați cu dreptate, echitate, respect şi demnitate. 

Obiectivul proiectului lui R. Ouimet este simplu, chiar dacă este mereu 
foarte greu de realizat şi comportă numeroase riscuri: în managementul coti- 
dian al întreprinderii, trebuie întotdeauna să conciliem creşterea durabilă a 


17 Compendiul de Doctrină Socială a Bisericii, nr. 119. 
15 Cf. J.-R. OUIMET, Spiritualité et management. À la recherche dune organisation qui 
rayonne, La Fondation «À Dieu va», Montreal 20082, 11-17; www.notre-projet.org 

bunăstării umane şi dezvoltarea personală cu preocuparea de a face să crească 
profitul competitiv. Se caută atingerea acestui obiectiv în cadrul unei între- 
prinderi care funcţionează într-o economie de piață, deşi obiectivul poate fi 
aplicat şi în cazul unor structuri care nu funcţionează într-o economie de piață, 
cum ar fi un spital, o universitate, o fundaţie etc. 

În lumea occidentală, de cincizeci de ani încoace, cele mai bune şcoli de 
gestionare a unei întreprinderi au dezvoltat aşa-numitele Sisteme integrate de 
mijloace de management ale economiei (SIMM-ul economic) care încurajează 
creşterea profitului competitiv al întreprinderilor ce funcţionează într-o eco- 
nomie de piaţă sau eficacitatea competitivă a acelor care nu sunt într-o econo- 
mie de piaţă. Etapele principale ale SIMM-ului economic sunt planificarea, 
organizarea, coordonarea, motivarea şi controlul. Dacă managerii dirijează 
întreprinderile lor în mod riguros potrivit acestor etape, foarte probabil că 
eficacitatea competitivă şi profitul vor creşte. 

De la începutul anilor '90, SIMM-ul economic a creat o creştere nemaiîn- 
tâlnită de bogăţie, de investiţii şi de productivitate în multe țări. Dar de la în- 
ceputul anilor 2000, sistemul economic al lumii s-a confruntat cu trei probleme 
importante: frauda şi slaba guvernare a întreprinderilor; creşterea dezumani- 
zării locului de muncă; dezechilibrul galopant al distribuirii bogățiilor lumii 
între superbogaţi şi supersăraci, fie că e vorba de indivizi, întreprinderi, nați- 
uni şi continente. Ce se poate face pentru a corija aceste situații de emergenţă? 
Pentru a reduce frauda şi a îmbunătăţi guvernarea întreprinderilor, este nevoie 
de legi şi reglementări, de procese riguroase contra crimei economice şi de 
cursuri serioase de etică a afacerilor în toate şcolile de gestiune. Se pare că în 
America de Nord s-a luat act de această situaţie şi se dă un răspuns pe măsură. 
Pentru a reumaniza SIMM-ul economic, fiecare întreprindere trebuie să aplice 
normele sociale ale ONU, dar nu este suficient. Robert Ouimet propune un 
model de Sistem integrat de mijloace de management uman - SIMM-ul uman, 
care să ofere personalului unei întreprinderi valorile profund umane. Aceste 
valori conţin un mai mare sens al muncii și încurajează bucuria de a trăi. În ce 
priveşte corectarea dezechilibrului distribuirii bunurilor, trebuie intervenit 
asupra guvernantilor centrali care să voteze legi adecvate. 

În sistemul economic al lumii de astăzi, există tensiuni constante între cele 
două SIMM-uri. Dacă nu se reuşeşte rezolvarea lor, avertiza R. Ouimet deja în 
2002, sistemul va exploda”. Soluţia propusă de Notre projet uneşte cele două 


1 Amintesc că această idee se găseşte în teza de doctorat (1997) a lui R. Ouimet şi în bro- 
şura de vulgarizare a proiectului său Spiritualité et management, care a apărut pentru prima 

SIMM-uri printr-o cheie de boltă în care se află Dumnezeu sau o altă valoare 
a transcendenţei (Creatorul, Fiinţa supremă, Puterea superioară, Dumnezeu 
iubire, Dumnezeu Tatăl şi Fiul şi Sfântul Duh, Alah, Jehova, budismul, hindu- 
ismul sau oricare altă deschidere spre spiritualitatea unei tradiţii religioase). 
SIMM-ul economic cuprinde două valori importante: eficacitatea şi profitul, 
precum şi servirea consumatorilor; SIMM-ul uman urmăreşte alte două va- 
lori fundamentale: bunăstarea umană la locul de muncă și demnitatea umană. 
Aceste patru valori sunt unificate de sursa puterii interioare care este iubirea 
divină, în cazul creştinilor, sau o altă valoare transcendentă. Notre projet a 
probat ştiinţific şi a evidenţiat valorile pe care activitățile SIMM-ului uman 
le-au generat printre persoanele ce muncesc în întreprinderile lui R. Ouimet”. 
Toate aceste activități sunt trăite în mod liber şi într-un timp remunerat. Iată 
câteva dintre aceste activităţi: mărturiile personale despre experienţele dificile 
prin care a trecut cineva din cadrul întreprinderii (alcoolism, droguri etc.); 
premiul inimii care se acordă la sfârşitul anului unuia dintre angajaţii ce a avut 
un comportament marcat de solidaritate, bucurie de a trăi şi întrajutorare; un 
gest de solidaritate care se poate concretiza în diferite forme - a da o masă 
celor care nu au casă și masă, a lucra într-un spital sau într-o închisoare etc.; 
întâlnirile bilaterale anuale între două persoane, una având autoritate asupra 
alteia, vorbind despre problemele de serviciu; o masă în patru şi întrevederea 
înainte de angajare; un moment de tăcere interioară înaintea reuniunilor; me- 
sele comunitare la care servesc patronul şi managerii principali. 

Valorile pe care le aduce SIMM-ul uman la locul de muncă (demnitatea, 
seninătatea, solidaritatea, fraternitatea, autenticitatea, înțelepciunea, asculta- 
rea celuilalt, dreptatea, credința, speranţa, libertatea, responsabilitatea, pru- 
denţa economică, iubirea şi bucuria de a trăi, eficacitatea, umilința, iertarea) 
sunt prezente în totalitate în tradiția creştină şi în majoritatea celorlalte tradiții 
religioase. Ele contribuie la dezvoltarea şi împlinirea fiecărei persoane umane 
în creşterea sa, în relaţiile ei cu ceilalți şi în dorinţa sa de a găsi un sens unifi- 
cator al vieţii. Această unificare conduce la creșterea productivităţii, creativi- 
tăţii, inovației, satisfacerii clienților şi profitului concurenţial. 

Potrivit lui R. Ouimet, Notre projet funcţionează dacă se respectă câteva 
condiții. Mai întâi, dacă există o conducere puternică, cu inimă de carne, şi nu 


dată în 2002. 

% J.-R. Ouimet este şeful întreprinderii Aliments Ouimet - Cordon Bleu Inc., cu sediul la 
Anjou, Quebec (Canada), are peste 400 de angajaţi și rulează o cifră de afaceri de peste 300 de 
milioane de dolari pe an. 

de piatră. Apoi, dacă există condiţii competitive de muncă, deci nu condiţii de 
ipocrizie sau exploatare. De asemenea, dacă se acordă întâietate factorului 
uman, iar profitul se pune pe locul doi, însă ambele să fie promovate în mod 
absolut. Şi, în sfârşit, dacă cei ce se angajează au, pe lângă dovedita lor compe- 
tență tehnică și profesională, încă două valori: autenticitatea (calitatea unei 
persoane, a unui sentiment ce exprimă un adevăr profund al individului, deci 
nu atitudini superficiale, convenţionale, ipocrite) şi umilința (părerea justă de 
sine în modul său de a fi şi de a se situa în raport cu alţii şi cu Absolutul, anga- 
jamentul determinat de a-l servi pe aproapele şi societatea)”. 

Simbolurile proiectului sunt farul şi piramida. Dacă cele două SIMM-uri se 
unesc în cheia de boltă a transcendenței, atunci locul de muncă, asemenea 
unui far, poate să strălucească şi să răspândească lumină, luminând munca, 
viaţa, familia, oraşul şi țara noastră. Însă trebuie avute în vedere alte condiţii 
preliminare pe care proiectul le simbolizează în piramidă, şi anume eforturile 
puternice şi constante, susținute mult timp, pot contribui la creşterea bunăstării 
umane, productivităţii şi profitului competitiv. În definitiv, cele două simbo- 
luri fuzionează, piramida devine far şi începe să răspândească raze de lumină”. 

Pentru cei din afara poveştii lui R. Ouimet, aniversarea a 75 de ani de exis- 
tență a întreprinderii Cordon Bleu Inc. sprijină fezabilitatea unui asemenea 
proiect. Aceştia mai cred, probabil, că proiectul cere să existe oameni capabili 
să viseze, să îndrăznească şi cu ceva bănuțţi. Pentru R. Ouimet, proiectul func- 
ţionează 100% dacă într-o întreprindere se ţine cont de spiritualitate şi se aplică 
valorile etice fundamentale, dar proiectul nu funcționează 100% dacă nu sunt 
respectate valorile etice şi spirituale”. 


Direcţia dezvoltării 


Papa loan Paul al II-lea a propus în enciclica Solicitudo rei socialis o con- 
cepție despre dezvoltarea omului şi a popoarelor, în care pe primul loc se află 
dimensiunea culturală, antropologică şi umanistă”. Referitor la industrializare, 
enciclica a recunoscut contribuţia acesteia la eliberarea omului şi la promova- 
rea solidarității, mai ales la nivel mondial”, dar a subliniat şi consecinţele ei 


2 Cf. J.-R. OUIMET, Spiritualité et management, 31-41. 

2 Cf. J.-R. OUIMET, Spiritualité et management, 59. 

3 Cf. J.-R. OUIMET, Spiritualité et management, 60. 

2 Cf. G. MANZONE, „Verso uno sviluppo compatibile e umano’, Nuntium 31/32 (1/2007) 
85-87. 

235 Cf. IOAN PAUL AL II-LEA, Scrisoarea enciclică Sollicitudo rei socialis, nr. 7 şi 10. 

negative, în special, contaminările mediului înconjurător ce dăunează sănătă- 
ţii oamenilor”. De asemenea, Papa loan Paul al II-lea a spus că promovarea 
dezvoltării popoarelor şi schimbarea vieții oamenilor pe pământ nu se fac de 
la sine, ci printr-o angajare activă”. Şi Paul al VI-lea, şi loan Paul al II-lea au 
vorbit cu insistență despre un aspect comun al chestiunii economice, și anume 
că multiplicarea şi acumularea resurselor, a bunurilor şi serviciilor sociale 
constituie un factor de dezvoltare şi de eliberare, dar, dacă este asumat ca normă 
primordială de producţie, acest factor se traduce în practică într-o dezvoltare 
perversă. „Belşugului de bunuri şi de servicii sociale disponibile în unele părți 
ale lumii, mai ales în Nordul dezvoltat, îi corespunde în Sud o inadmisibilă 
întârziere, şi tocmai în această zonă geopolitică trăieşte majoritatea neamului 
omenesc”. Procesul îmbogăţirii din Nord este invers proporţional cu procesul 
sărăcirii din Sud, de aceea Ioan Paul al II-lea spune că există „viteze diferite de 
acceleraţie” şi deci o distanțare crescândă, mereu mai mare, între ţările sărace 
şi cele bogate%. 

Distanţarea corespunde logicii unui proces pur economic. Se formează 
marile concentrări de putere, pe de o parte, iar pe de alta, se reduc şi sunt su- 
focate drepturile la iniţiativă economică, resursele subiectivităţii creative în 
cazul indivizilor şi al naţiunilor. Cu referire la această situaţie, enciclica a vor- 
bit de formarea „structurilor păcatului”. Desigur, păcatul ţine de subiectivi- 
tatea omului şi nu poate, ca atare, să se traducă în termeni propriu-ziși obiec- 
tivi. Dar lucrul acesta nu împiedică folosirea expresiei, iar această folosire ţine 
cont de două sensuri. Primul aspect se referă la perversitatea capitalizării, care 
nu se naște atât dintr-o inevitabilă lege economică, cât, mai ales, dintr-o alegere 
sau dintr-o perspectivă istorică ce ţine de trecut. Al doilea aspect priveşte de- 
ciziile etice care se rezolvă într-o schimbare a contextelor obiective; printr-un 
proces de acumulare şi stratificare, deciziile ajung să devină condiţiile structu- 
rale pentru multiplicarea perversiunii. 

Într-o perspectivă personalistă, nu putem nega contribuţiile civilizaţiei 
tehnice: multiplicarea şi acumularea bunurilor constituie un factor de dezvol- 
tare şi, în sensul acesta, se prezintă ca o valoare. Dar dacă această valoare este 
pusă pe primul loc, atunci se cade inevitabil în contradicţia consumismului 
sau a puterii care se reproduce doar pe sine“. Aceasta este contradicția internă 


2% Cf. IOAN PAUL AL II-LEA, Scrisoarea enciclică Sollicitudo rei socialis, nr. 34 şi 43. 
27 Cf. IOAN PAUL AL II-LEA, Scrisoarea enciclică Sollicitudo rei socialis, nr. 49. 

28 Cf. IOAN PAUL AL II-LEA, Scrisoarea enciclică Sollicitudo rei socialis, nr. 14. 

2 Cf. IOAN PAUL AL II-LEA, Scrisoarea enciclică Sollicitudo rei socialis, nr. 36-38. 
30 Cf. IOAN PAUL AL II-LEA, Scrisoarea enciclică Sollicitudo rei socialis, nr. 28. 

a unei dezvoltării limitate doar la aspectul economic. Acest tip de dezvoltare 
subordonează persoana umană şi necesitățile sale mai profunde exigenţelor 
planificării economice sau profitului în mod exclusiv’. Avuţia este un bun, dar 
numai în raport cu ființa: „Răul nu constă în averea ca atare, ci în posedarea 
într-un mod dezordonat a calităţii şi a ierarhiei bunurilor. Calitatea şi ierarhia 
izvorăsc din subordonarea bunurilor şi a disponibilității față de ființa omului 
şi faţă de vocaţia sa”. 

Această ierarhie a valorilor între a avea şi a fi” este ceva mai mult decât o 
determinare planificabilă. Este vorba despre o orientare necesară de principiu, 
un ghid etic, față de care orice fel de planificare ar trebui să se supună pentru 
a desprinde de aici propria validitate. 

Sigur că trebuie respectate „limitele resurselor disponibile”, „integritatea şi 
ritmurile naturii”. De asemenea, nu pot fi neglijate natura fiecărei fiinţe şi 
conexiunea sa reciprocă în sistemul ordonat care este Cosmosul”. Dezvolta- 
rea trebuie să ia în calcul ritmurile, structurile şi relaţiile naturale; în felul 
acesta, îşi păstrează calificativul de umană şi nu distruge legătura sa cu întreaga 
realitate. Dezvoltarea este umană dacă ascultă de regula fiinţei, şi nu de aceea 
a averii. 

Sunt indicate câteva posibile itinerarii: reechilibrarea relaţiilor dintre țările 
dezvoltate şi țările în curs de dezvoltare sau puternic subdezvoltate, conjuga- 
rea profiturilor cu investiţiile, constanta respectare a drepturilor personale şi a 
identităţilor naționale, conștiința operativă a limitelor energetice şi a calității 
vieţii, căutarea fundamentală a binelui comun şi solidaritatea cu persoanele 
nevoiaşe, considerarea pur funcțională a dreptului de proprietate şi rediscuta- 
rea sistemelor de schimb, dezvoltarea educaţiei de bază”. 

Aşadar conceptul de dezvoltare din doctrina socială a Bisericii este diferit 
de ideea dezvoltării atât din capitalism, cât şi din marxism, întrucât aceste 
sisteme economice au același fond ideologic, şi anume credința comună în 
productivitate ca formă de avere şi de stăpânire. Nu este vorba de a indica aici 
o a treia cale, ci de a alege între două direcţii de fond, adică între direcţia fiin- 
tei şi cea a averii. 


31 Cf. IOAN PAUL AL II-LEA, Scrisoarea enciclică Sollicitudo rei socialis, nr. 33. 

32 IOAN PAUL AL II-LEA, Scrisoarea enciclică Sollicitudo rei socialis, nr. 28. 

33 Cf. IOAN PAUL AL II-LEA, Scrisoarea enciclică Sollicitudo rei socialis, nr. 31. 

34 Cf. IOAN PAUL AL II-LEA, Scrisoarea enciclică Sollicitudo rei socialis, nr. 26. 

35 Cf. IOAN PAUL AL II-LEA, Scrisoarea enciclică Sollicitudo rei socialis, nr. 34. 

3 Cf. IOAN PAUL AL II-LEA, Scrisoarea enciclică Sollicitudo rei socialis, nr. 29. 

37 Cf. IOAN PAUL AL II-LEA, Scrisoarea enciclică Sollicitudo rei socialis, nr. 31-45. 


OMUL ȘI ECONOMIA DE PIAŢĂ ASTĂZI 63 


Economia ca loc de întâlnire a oamenilor 


„Dezvoltarea nu se reduce la simpla creştere economică. Pentru a fi o dez- 
voltare economică autentică, trebuie să fie integrală, ceea ce înseamnă să fie 
îndreptată spre promovarea fiecărui om şi a omului întreg”*. Învățătura ofici- 
ală a Bisericii nu poate să facă abstracţie de domeniul economiei, ca şi cum 
etica ar locui în altă lume și ar ieși la lumină doar din când în când, în cazuri 
de forță majoră”. Nu vrem şi „nu acceptăm să separăm economicul de uman, 
dezvoltarea de civilizaţia în care se inserează. Ceea ce contează pentru noi este 
omul, fiecare om, fiecare grup de oameni, omenirea întreagă”. 

Astfel, putem întrevedea ideea fecundă a unui nou umanism, ce traversează 
doctrina recentă a Bisericii Catolice: „A spune dezvoltare înseamnă, în cele 
din urmă, ceva ce cuprinde atât progresul social, cât şi creşterea economică... 
Economia şi tehnica nu au sens decât în raport cu omul pe care ele trebuie să-l 
slujească”. Un umanism plenar”, adică în stare să promoveze dezvoltarea 
omului întreg şi a tuturor oamenilor; 


un umanism nou, care îi permite omului modern să se regăsească pe sine, asu- 
mându-şi valorile superioare ale iubirii, prieteniei, rugăciunii şi contemplaţiei. În 
felul acesta, se va putea săvârşi deplin dezvoltarea adevărată, care este trecere, 
pentru fiecare şi pentru toţi, de la condiții subumane la condiții umane“. 


De aceea este deschis în mod natural spre transcendent, pentru că un uma- 
nism fără Dumnezeu ar fi un umanism împotriva omului“. 

Aici am ajuns la ceea ce constituie nucleul doctrinei sociale a Bisericii: 
„concepţia corectă despre persoana umană şi despre valoarea ei unică”*. Este 
vorba despre omul real şi istoric, în lumina întrupării: 


Rezultă de aici că Biserica nu-l poate părăsi pe om şi că omul acesta este prima cale 
pe care Biserica trebuie să o parcurgă în îndeplinirea misiunii sale..., calea trasată 


"8 PAUL AL VI-LEA, Scrisoarea enciclică Populorum progressio, nr. 14. 

3? S. LANZA, „Lo sviluppo nella prospettiva della civiltà dellamore, Nuntium 31/32 
(1/2007) 91-94. 

“ L, J. LEBRET, Dynamique concrète du dévelopement. Économie et Humanisme, Les Éditi- 
ons Ouvrières, Paris 1961, 28, apud S. LANZA, „Lo sviluppo nella prospettiva della civiltà 
delľamore”, 91. 

“ PAUL AL VI-LEA, Scrisoarea enciclică Populorum progressio, nr. 34. 

“2 Cf. PAUL AL VI-LEA, Scrisoarea enciclică Populorum progressio, nr. 42. 

* PAUL AL VI-LEA, Scrisoarea enciclică Populorum progressio, nr. 20. 

+ Cf. H. de LuBAc, Drama umanismului ateu (1998), tr. C. Dumitru, Humanitas, Bucu- 
reşti 2007, 17. 

15 IOAN PAUL AL II-LEA, Scrisoarea enciclică Centesimus annus, nr. 11. 

de Cristos însuşi, calea care trece în mod definitiv prin misterul întrupării şi al 
răscumpărării“. 


Aceasta este ideea călăuzitoare a doctrinei sociale a Bisericii; toată doctrina 
socială a Bisericii are drept orizont omul în realitatea lui de păcătos şi de în- 
dreptăţit”. Asta înseamnă că şi activitatea economică trebuie citită în aceeaşi 
cheie personalistă. În consecinţă, activitatea economică este umană dacă înde- 
plineşte mai multe criterii, dintre care subliniez doar patru: solidaritatea, cari- 
tatea, în sensul liturghiei aproapelui de la mons. Vladimir Ghika, şi cultura, în 
sensul formării intelectuale a laicilor de la mons. Anton Durcovici. 


Solidaritatea 


„Dezvoltarea integrală a omului nu poate avea loc fără dezvoltarea solidară 
a omenirii“, unde omul îl întâlneşte pe om şi împreună lucrează pentru edi- 
ficarea unui viitor comun al omenirii. Nu doar cu intenţii bune: solidaritatea 


nu este un sentiment de compasiune vagă sau de atenţie superficială față de relele 
atâtor persoane, apropiate sau îndepărtate. Dimpotrivă, este determinarea fermă 
şi perseverentă de a se angaja pentru binele comun sau pentru binele tuturor şi al 
fiecăruia, pentru că toți suntem răspunzători față de toţi. Această determinare este 
întemeiată pe convingerea sănătoasă că, de fapt, ceea ce frânează dezvoltarea de- 
plină sunt pofta de profit şi setea de putere despre care s-a vorbit. Aceste atitudini 
şi structuri ale păcatului pot fi învinse - cu ajutorul harului divin - printr-o atitu- 
dine diametral opusă: prin angajarea pentru binele aproapelui, prin disponibilita- 
tea, în sens evanghelic, de a se pierde în favoarea altuia, şi nu de a-l exploata, de a-l 
sluji, şi nu de a-l oprima urmărind avantajul propriu”. 


Lucrul acesta se referă nu doar la indivizi, ci şi la politicile economice inter- 
naţionale: „Datoria de solidaritate care e valabilă pentru persoane este valabilă 
şi pentru popoare””. Aici nu este vorba doar de alegeri opționale, ci de o da- 
torie morală care îi priveşte pe toți oamenii din țările bogate. Altfel, atrage 
atenția Papa, „încăpățânându-se în avariţia lor, nu vor putea decât să provoace 
judecata lui Dumnezeu şi mânia celor săraci, cu urmări imprevizibile. Închi- 
zându-se în carapacea propriului egoism, civilizațiile actualmente înfloritoare vor 
ajunge să-şi distrugă valorile cele mai înalte, sacrificând voinţa de a fi dorinţei 


“ JOAN PAUL AL II-LEA, Scrisoarea enciclică Redemptor hominis (4 martie 1979), nr. 14. 
17 Cf. IOAN PAUL AL II-LEA, Scrisoarea enciclică Centesimus annus, nr. 53. 

#8 PAUL AL VI-LEA, Scrisoarea enciclică Populorum progressio, nr. 43. 

19 IOAN PAUL AL II-LEA, Scrisoarea enciclică Sollicitudo rei socialis, nr. 38. 

5 PAUL AL VI-LEA, Scrisoarea enciclică Populorum progressio, nr. 48. 

de a avea mai mult”*!. Nu mai vorbim de faptul că această insensibilitate hră- 
neşte pericolul războiului”, pentru că solidaritatea este drum către pace şi 
dezvoltare. 


Caritatea 


Dezvoltarea autentică contribuie la manifestarea activă a carităţii universale 
şi, la rândul ei, o presupune”. Din caritate provine o reînnoită putere de înfră- 
tire şi de întâlnire între oameni şi popoare; această putere se opune singurătă- 
ţii, sentimentului de părăsire, disperării, amenințărilor ce distrug capacitatea 
de reacție morală a oamenilor. De asemenea, se opune situației nesănătoase în 
care se găsesc şi care îi constrânge să compare sărăcia extremă de acasă cu lu- 
xul şi risipa din ţările bogate”. 

În felul acesta, se deschid căile „dialogului dintre civilizaţii”, care pot în- 
lătura perspectiva nefericită a ciocnirii civilizaţiilor (S. Hutington): un dialog 
centrat pe ființa umană, nu doar un dialog tehnocratic, urmărind să constru- 
iască punți între oameni; un dialog, nu tactic şi instrumental, ci autentic şi uman. 
Avem aici ceea ce Papa Ioan Paul al II-lea numea globalizarea solidarităţii. Din 
acest punct de vedere, Papa Benedict al XVI-lea spune în Deus caritas est că 
Biserica nu oferă doar sfaturi, criterii de orientare şi îndemnuri, ci şi exemple 
concrete, mărturii trăite în istorie de mulți sfinți şi mărturisitori ai evangheliei”. 

În fine, caritatea trebuie să se transforme într-o liturghie a aproapelui, cum 
spunea mons. Vladimir Ghika în Gânduri pentru zilele ce vin. lată câteva dintre 
aceste gânduri care ar trebui meditate bine în actuala criză mondială a economiei: 

2) „Vai ţie dacă fratele tău îşi poate reprezenta Cerul ca pe un loc unde îi 
este cald şi unde nu-i mai este foame”; 

3) „Pentru a-ţi aduce aminte de grijile fraților tăi, fie ca flacăra vetrei tale 
precum Rugul Aprins să te îndrume - pentru a ieşi în calea nevoilor lor, fie ca 
acoperișul tău cu Corabia lui Noe să poată fi asemuit”; 

9) „Dumnezeu dăruiește celor care dăruiesc. Dumnezeu se dăruiește celor 
care se dăruiesc”; 

12) „Dă celui ce nu-ţi cere”; 


5! PAUL AL VI-LEA, Scrisoarea enciclică Populorum progressio, nr. 49. 

52 Cf. IOAN PAUL AL II-LEA, Scrisoarea enciclică Sollicitudo rei socialis, nr. 39. 

5 Cf. PAUL AL VI-LEA, Scrisoarea enciclică Populorum progressio, nr. 66. 

5 Cf. PAUL AL VI-LEA, Scrisoarea enciclică Populorum progressio, nr. 67. 

55 Cf. PAUL AL VI-LEA, Scrisoarea enciclică Populorum progressio, nr. 73. 

56 Cf. BENEDICT AL XVI-LEA, Scrisoarea enciclică Deus caritas est (2005), nr. 41-42. 

17) „Singura posesie din viața noastră de care putem fi siguri că nu depo- 
sedează pe nimeni este posesia lui Dumnezeu; dimpotrivă, ea îi îmbogățește şi 
pe ceilalți”; 

22) „Îmi veți fi mai recunoscători pentru îndemnul ce v-ar permite o atitu- 
dine generoasă decât pentru darul cel mai bogat pe care vi l-aş putea oferi”™”. 

Vladimir Ghika, apostolul slujirii săracilor, credea că în viața omului totul 
este o dovadă a iubirii lui Dumnezeu, un efect al iubirii lui Dumnezeu, în na- 
tură şi în har. Din partea omului există un răspuns la toate aceste dovezi (şi 
este cea mai frumoasă dovadă); nu numai primirea ei pasivă, ci o corespundere 
activă, o dăruire generoasă de forță, de ființă, de viață, prin care să-l continue pe 
Dumnezeu, prin voința delicată şi bună a lui Dumnezeu. Fl l-a iubit într-atât 
pe om încât îi este milă de dorința lui de a dărui, îi lasă şi omului ceva de dat 
şi aşteaptă, într-un fel, rezultatul acestui dar”. 


Cultura 


Cultura are o strânsă legătură cu religia sau cultul, întrucât rădăcina este 
aceeaşi, adică raportarea respectuoasă față de C(c)elălalt. Acest gând era des- 
tul de limpede şi pentru mons. Anton Durcovici, care, pe când se afla la Bucu- 
reşti, a organizat timp de patru ani consecutivi cursuri de religie pentru inte- 
lectuali. Printre altele, mons. Durcovici le spunea cursanților lui, în totalitate 
creştini laici, să-şi orânduiască viaţa potrivit devizei de pe blazonul casei regale: 
Nihil sine Deo - Nimic fără Dumnezeu. Referindu-se la raportul față de bunu- 
rile pământeşti, A. Durcovici spunea: 


Bunurile pământeşti însă nu sunt ultimul scop al omului şi nici al unui popor, ci 
sunt mijloace pe care bunătatea şi judecata preaînţeleaptă a Domnului ni le pune 
la dispoziţie pentru a putea ajunge mai uşor la el, care este bunătatea esenţială și 
fericirea veşnică. Nihil sine Deo trebuie luat şi în sens afirmativ: Omnia cum Deo 
(Toate cu Dumnezeu). De aici reiese marea răspundere ce o are poporul întreg - şi 
o avem şi noi fiecare în parte — de a face uz de toate ce avem cu Dumnezeu, con- 
form cu voinţa sa sfântă şi înţeleaptă, spre lauda şi mărirea lui (...) Teologia, de 
fapt, ne învaţă a-l cunoaște pe Dumnezeu, a privi toate celelalte lucruri întrucât 
sunt de la el sau ne conduc la el”. 


5” V, GHIKA, Gânduri pentru zilele ce vin (tr. D. Cornea), Dacia, Cluj-Napoca 1995. Cf. 
www.vladimirghika.ro 

58 Cf. V. GHIKA, La visite des pauvres. Entretiens spirituels, Ed. Beauchesne, Paris 1961, 160-177. 

5 W. DANCĂ, ed., Anton Durcovi. Lecţii tomiste despre Dumnezeu (1936-1940), Sapientia, 
laşi 2008, 60. 

Așadar, dacă între cultură şi credinţă există un raport strâns, atunci un ra- 
port similar există şi între credință şi bunurile pământești. Acest lucru este 
subliniat şi de Papa Ioan Paul al II-lea, pentru care, dacă o credinţă nu devine 
cultură, valorile ei rămân literă moartă. Papa era convins că „în centrul orică- 
rei culturi se găseşte atitudinea pe care o asumă omul în fața celui mai mare 
mister: misterul lui Dumnezeu... Când această întrebare este eliminată, atunci 
sunt corupte cultura şi viața morală a Națiunilor”®. Prin alegerile de produc- 
ţie şi de consum se manifestă o cultură determinată, o concepţie globală des- 
pre viață“. Așadar, întrucât se intersectează cu lumea culturii, economia se 
confruntă cu adevărul despre om. De aceea Biserica se interesează cu economia”. 


Concluzie 


Astăzi raportul dintre om şi economie este confuz, defavorabil omului pe 
termen scurt. Deşi tehnica deține supremaţia şi controlează totul, inclusiv re- 
laţia omului cu exigenţele naturii umane, cu valorile morale şi spirituale, imi- 
nenta criză economică la nivel mondial poate fi o şansă pentru revigorarea 
factorului uman care, în epoca globalizării, trebuie să răspundă la noi provocări. 
De aceea, am considerat că bolile economiei din zilele noastre readuc în discu- 
ţie un element esenţial al doctrinei sociale a Bisericii, şi anume persoana umană 
ca principiu, subiect şi scop al tuturor instituțiilor sociale. Realitatea contem- 
porană a răsturnat ordinea lucrurilor în așa fel încât persoana umană a ajuns 
în slujba instituţiilor şi, în special, în slujba economiei. De aceea, Paul VI-lea 
şi loan Paul al II-lea, în spiritul doctrinei celui de-al doilea Conciliu din Vatican, 
au aşezat persoana umană în centrul problematicii dezvoltării economice. 

Într-adevăr, în ultima vreme, economia a înghiţit și la propriu, şi la figurat 
mulți, prea mulți oameni. De exemplu, în orașul nostru, la Facultatea de Eco- 
nomie şi Afaceri din cadrul Universităţii „Al. I. Cuza”, în anul 2008/2009 erau 
înscriși peste 13 mii de studenţi dintr-un total de 40 de mii câţi sunt la toate 
facultățile. Piaţa românească a avut și are mare nevoie de economiști, dar cifrele 
sunt prea mari. De aceea aş introduce o mică obiecţie față de această atotpu- 
ternică reductio omnium ad oeconomiam, potrivit doctrinei sociale a Bisericii, 
care spune că persoana umană nu trebuie instrumentalizată de structurile so- 
ciale, economice şi politice, 


© JOAN PAUL AL II-LEA, Scrisoarea enciclică Centesimus annus, nr. 24. 
6l Cf. IOAN PAUL AL II-LEA, Scrisoarea enciclică Centesimus annus, nr. 36. 
62 Cf. IOAN PAUL AL II-LEA, Scrisoarea enciclică Centesimus annus, nr. 51. 

pentru că fiecare om are libertatea de a se orienta spre scopul său ultim. Pe de altă 
parte, orice realizare culturală, socială, economică şi politică, în care se actualizează 
din punct de vedere istoric dimensiunea socială a persoanei şi activitatea sa de 
transformare a Universului, trebuie să fie considerată întotdeauna şi în aspectul 
său de realitate relativă și provizorie, căci chipul acestei lumi trece (1Cor 7,31). Este 
vorba de o relativizare escatologică, în sensul că omul şi lumea se îndreaptă spre 
un sfârşit care reprezintă împlinirea destinului lor în Dumnezeu; este vorba de o 
relativizare teologică, în măsura în care darul lui Dumnezeu, prin care se va îm- 
plini destinul definitiv al omenirii şi al creaţiei, depăşeşte în mod infinit posibili- 
tățile şi aşteptările omului. Orice viziune totalitară a societăţii şi a statului şi orice 
ideologie pur lumească a progresului sunt contrare adevărului integral despre 
persoana umană şi despre planul lui Dumnezeu în istorie“. 


În fine, provocarea timpurilor noastre înseamnă transformarea activităţii 
economice în loc de întâlnire între oameni, de promovare a dialogului şi a 
prieteniei. Vă prezint o discuţie avută la Camera de Comerţ din Iaşi, în urmă 
cu ceva timp. Am ajuns în interiorul acestei instituții însoțindu-l pe PS. Petru 
Gherghel, care era invitat să dea credibilitate unei întâlniri importante pentru 
promovarea economică şi socială a Iaşiului. În timp ce se ţineau discursurile, 
mă întrebam ce căutam eu acolo printre economiști şi investitori. Îmi liniş- 
team conştiinţa cu gândul că, la urma urmei, eram cu episcopul. Ştiam că el 
era invitat pentru că reprezenta comunitatea catolică din Iaşi, iar la eveniment 
participa o înaltă personalitate politico-economică din Germania, probabil de 
confesiune catolică. Când a sosit momentul recepţiei, am intrat în discuţie cu 
un german. Mi-a spus că era de profesie inginer şi că a venit în România pen- 
tru a studia oportunitatea unor investiții economice. Apoi m-a întrebat care 
este profesia mea. I-am răspuns că sunt preot şi profesor la Institutul Teologic 
Catolic din Iași. „În cazul acesta”, mi-a replicat preopinentul meu, „noi doi nu 
avem nimic în comun. Asta era convingerea lui, nu a mea; simțeam că am 
ceva să-i spun, dar n-a fost să fie, germanul meu a dispărut în mulțime. 

Cu gândul la acea întâlnire ratată, ratată pentru că n-am reuşit să stabilesc 
un dialog cu un om de afaceri, cred că economia poate fi umanizată dacă oa- 
menii ce desfăşoară activităţi economice se deschid valorilor transcendenței şi 
înțeleg că ceea ce au, de fapt, nu au, ci le-a fost încredinţat pentru a fi adminis- 
trat spre binele lor şi al altora. 


* Compendiul de Doctrină Socială a Bisericii, nr. 48. 


